Μ.Γ.Σ. Ορέστης Ορεστιάδας

Ο **Μουσικός Γυμναστικός Σύλλογος Ορέστης** είναι ελληνικό ποδοσφαιρικό σωματείο το οποίο εδρεύει στην Ορεστιάδα. Ιδρύθηκε το 1927 και είναι από τα πιο ιστορικά σωματεία της Ε.Π.Σ. Έβρου. Διαθέτει τμήματα ποδοσφαίρου ανδρών και γυναικών. Στην αρχή της ύπαρξής του διέθετε και μουσικό τμήμα. Επίσημα χρώματά του αποτελούν το γαλάζιο και λευκό. Χρησιμοποιεί ως αγωνιστική έδρα το Δημοτικό Στάδιο Ορεστιάδας.

Το τμήμα ποδοσφαίρου ανδρών την περίοδο 1994–1998 αγωνιζόταν στα επαγγελματικά πρωταθλήματα με την επωνυμία «**[[Ποδοσφαιρική Ανώνυμη Εταιρεία]] Μουσικογυμναστικός Σύλλογος Ορέστης**» και με τον διακριτικό τίτλο «**[[Ποδοσφαιρική Ανώνυμη Εταιρεία|Π.Α.Ε.]] Μ.Γ.Σ. Ορέστης**». Από την αγωνιστική περίοδο 2023–2024 αγωνίζεται στο τρίτο τη τάξει πρωτάθλημα της Γ΄ Εθνικής Κατηγορίας.

## Τμήμα ποδοσφαίρου ανδρών
Ο Μ.Γ.Σ. Ορέστης Ορεστιάδας ιδρύθηκε το 1927 με τη συνένωση δυο τοπικών ομάδων, ο Άτλας Ορεστιάδας και ο Ερμής Ορεστιάδας. Από την Ε.Π.Ο. αναγνωρίστηκε τον Ιούνιο του 1955, έλαβε αριθμό μητρώου το 527 και εντάχθηκε στην Ε.Π.Σ. Έβρου–Ροδόπης που μόλις είχε επίσης αναγνωριστεί. Η καινούρια ένωση διαλύθηκε τρεις μήνες μετά και επανιδρύθηκε η Ε.Π.Σ. Θράκης, στη δύναμη της οποίας ανήκε και ο Ορέστης Ορεστιάδας μέχρι το 1969, χρονιά που ιδρύθηκε η Ε.Π.Σ. Έβρου, της οποίας αποτελεί ένα από τα ιδρυτικά σωματεία.

Η πρώτη εμφάνιση στα εθνικά πρωταθλήματα έγινε το 1966, που κέρδισε το πρωτάθλημα της Ε.Π.Σ. Θράκης και συμμετείχε στην Γ΄ Εθνική Κατηγορία 1966–1967 όπου για 1 βαθμό έχασε την πρώτη θέση και την άνοδο στη Β΄ Εθνική Κατηγορία (τερμάτισε τελικά 4ος). Την επόμενη χρονιά η Γ΄ Εθνική καταργήθηκε κι ο Ορέστης από το 1968 ως το 1971, πρωταγωνιστώντας στα τοπικά πρωταθλήματα, συμμετείχε στα ειδικά ερασιτεχνικά πρωταθλήματα για την άνοδο στη Β΄ Εθνική. Το κατάφερε σε 2 περιπτώσεις και τις περιόδους 1969-70 και 1971-72 έκανε τις πρώτες του και μοναδικές μέχρι σήμερα, εμφανίσεις του στη 2η κατηγορία. Αξιοσημείωτο είναι πως στις 9 Ιουνίου του 1972 μετέβη στην Αδριανούπολη και έδωσε διεθνή φιλικό αγώνα με την τουρκική τοπική ομάδα Εντιρνέσπορ Κουλουμπού της οποίας επικράτησε με 0–1.

Την υπόλοιπη δεκαετία του 1970 ο Ορέστης Ορεστιάδας αγωνίστηκε στα τοπικά πρωταθλήματα μέχρι και την περίοδο 1978-79 που κατέκτησε Πρωτάθλημα και Κύπελλο της Ε.Π.Σ. Έβρου και επανήλθε στις εθνικές κατηγορίες το 1979–1980, στην Εθνική Ερασιτεχνική Κατηγορία όπως ονομαζόταν τότε. 
 
Το 1993–1994, έπειτα από 6 συνεχόμενες περιόδους στην Δ΄ Εθνική Κατηγορία, κατέκτησε το πρωτάθλημα στον όμιλό του και την άνοδο στην Γ΄ Εθνική Κατηγορία 1994–1995 όπου παρέμεινε για 4 περιόδους. Το 1998 υποβιβάστηκε στην Δ΄ Εθνική και το 2000 επέστρεψε στο πρωτάθλημα της Ε.Π.Σ. Έβρου μετά από 12 χρόνια.

Με τη νέα χιλιετία ο Ορέστης Ορεστιάδας συνέχισε να πρωταγωνιστεί στο πρωτάθλημα της Ε.Π.Σ. Έβρου κερδίζοντας σε αρκετές περιπτώσεις τη συμμετοχή στην Δ΄ Εθνική με τελευταία εμφάνιση την περίοδο 2008–2009. Από το 2009 έως το 2023 αγωνιζόταν στην Α΄ Κατηγορία Ε.Π.Σ. Έβρου. Τις αγωνιστικές περιόδους 2012–2013 και 2018–2019 κατέκτησε το πρωτάθλημα της Α΄ Κατηγορίας Ε.Π.Σ. Έβρου. Το 2013 δεν κατάφερε να προβιβαστεί μέσω του Πρωταθλήματος Πρωταθλητριών Ε.Π.Σ. 2013, ενώ το 2019 η διοίκηση του συλλόγου επέλεξε να μη δηλώσει συμμετοχή στην Γ΄ Εθνική Κατηγορία παραμένοντας και στις 2 περιπτώσεις στο πρωτάθλημα της Ε.Π.Σ. Έβρου.

Την σεζόν 2022–2023 κατέκτησε το πρωτάθλημα Ε.Π.Σ. Έβρου και συμμετείχε στο Πρωτάθλημα Πρωταθλητριών Ε.Π.Σ. 2023, στο οποίο κέρδισε την άνοδο και την επιστροφή στην Γ΄ Εθνική Κατηγορία μετά από 25 χρόνια.

## Συμμετοχές στα εθνικά πρωταθλήματα
* Β΄ Εθνική Κατηγορία (**2 συμμετοχές**): 1969–1970, 1971–1972
* Γ΄ Εθνική Κατηγορία (**10 συμμετοχές**): 1966–1967, 1979–1980, 1981–1982, 1994–1995, 1995–1996, 1996–1997, 1997–1998, 2023–2024, 2024–2025, 2025–2026
* Δ΄ Εθνική Κατηγορία (**16 συμμετοχές**): 1982–1983, 1983–1984, 1984–1985, 1986–1987, 1988–1989, 1989–1990, 1990–1991, 1991–1992, 1992–1993, 1993–1994, 1998–1999, 1999–2000, 2002–2003, 2004–2005, 2005–2006, 2008–2009

## Τίτλοι
* Δ΄ Εθνική Κατηγορία (**1 Τίτλος**): 1993–1994
* Πρωτάθλημα Ε.Π.Σ. Θράκης (**3 Τίτλοι**): 1965–1966, 1967–1968, 1968–1969
* Πρωτάθλημα Ε.Π.Σ. Έβρου (**10 Τίτλοι**): 1970–1971, 1978–1979, 1980–1981, 1985–1986, 1987–1988, 2003–2004, 2007–2008, 2012–2013, 2018–2019, 2022–2023
* Κύπελλο Ε.Π.Σ. Έβρου (**12 Τίτλοι**): 1977–1978, 1978–1979, 1981–1982, 1982–1983, 1986–1987, 1988–1989, 1989–1990, 1990–1991, 1993–1994, 1998–1999, 2003–2004, 2023–2024
*Τουρνουά Ορεστιάδας  (**1 Τίτλος**): 1994

## Τμήμα ποδοσφαίρου γυναικών
Το τμήμα ποδοσφαίρου γυναικών ιδρύθηκε ανεπίσημα το 2015 και μέχρι το 2022 έδινε φιλικά παιχνίδια. Από την περίοδο 2022–2023 αγωνίζεται στην Γ΄ Εθνική Κατηγορία. Τη σεζόν 2024-2025 η ομάδα κατέκτησε την 3η θέση στη βαθμολογία για τον Α’ όμιλο της κατηγορίας. 

## Παραπομπές


## Πηγές
* Χρήστος Χρηστούδης - Νικόλαος Κούκλατζης ''Μ.Γ.Σ. Ορέστης Ορεστιάδας 1927, Ο δρόμος προς τη δόξα''

## Εξωτερικοί σύνδεσμοι
* 

Κατηγορία:Αθλητικοί σύλλογοι Έβρου
Κατηγορία:Ιδρύσεις αθλητικών συλλόγων το 1927
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1927
Κατηγορία:Γυναικείες ποδοσφαιρικές ομάδες Ελλάδας